Folketing
2012-01-17

Tanken om at miste sin identitet er jo simpelt hen gruopvækkende, og de historier, vi har hørt, er jo ganske forfærdelige. Folk oplever, at de breve, de forventer at få, ikke kommer, der er sket tyveri af ens adresse osv. Derfor skal vi have stor opmærksomhed på identitetstyveri. Dansk Folkeparti foreslår i deres beslutningsforslag, at vi skal lave en lovgivning inden den 1. marts. Det synes jeg godt nok er ret hurtigt, selv om det er fremsat i oktober. Men så synes jeg også, at der er en mere principiel overvejelse i forbindelse med Dansk Folkepartis beslutningsforslag, og det er, at man tager udgangspunkt i den norske måde at lave straffeloven på. Norsk strafferet er sådan meget enkeltsagspræget, sådan som jeg har forstået det, hvor vores jo har de meget brede bestemmelser med mandatsvig, bedrageri og freds- og æreskrænkelser. Så har vi derudover i vores særlovgivning cpr-numrene og beskyttelsen af dem. Derfor tror jeg, at det vil bryde den tænkning, der er i vores straffelov, hvis vi laver den type af særbestemmelse, som de har i norsk straffelov.